b'\n_START_ARTICLE_\nTualetinis popierius\n_START_PARAGRAPH_\nTualetinis popierius - asmens higienos priemon\xc4\x97 skirta apvalyti i\xc5\xa1angei nuo ekskrement\xc5\xb3 po tu\xc5\xa1tinimosi. Taip pat naudojamas \xc5\xa1luostymuisi nusi\xc5\xa1lapinus.\n_START_SECTION_\nKinija\n_START_PARAGRAPH_\nPirm\xc4\x85 kart\xc4\x85 ra\xc5\xa1ytiniuose \xc5\xa1altiniuose apie tualetinio popieriaus naudojim\xc4\x85 u\xc5\xbesimena Kinijos mokslininkas Yan Zhitui 589 - ais m\xc5\xabs\xc5\xb3 eros metais. 851 m. arab\xc5\xb3 keliautojai apra\xc5\xa1o, kad kinai nesir\xc5\xabpina \xc5\xa1vara, nes po gamtini\xc5\xb3 reikal\xc5\xb3 vietoj vandens naudoja popieri\xc5\xb3. XIV a. Kinijos imperatoriui ir jo aplinkai nuolat gaminamas tualetinis popierius. 1391 m. duomenimis, imperatori\xc5\xa1kajai \xc5\xa1eimai teko 15 000 lapeli\xc5\xb3 vien tik parfumuoto tualetinio popieriaus.\n_START_SECTION_\nEuropa ir \xc5\xa0iaur\xc4\x97s Amerika\n_START_PARAGRAPH_\nEuropoje popierius higienos tikslais imtas naudoti v\xc4\x97liau. Vienas pirm\xc5\xb3j\xc5\xb3 pamin\xc4\x97jim\xc5\xb3 ra\xc5\xa1ytiniuose \xc5\xa1altiniuose - Francua Rable satyrinis k\xc5\xabrinys "Gargantiua ir Pantagriuelis". (1532 m - 1534 m) ra\xc5\xa1o, kad \xc5\xa1variai nusivalyti pasturgalio popierius nepadeda, tam geriau tinka gyvos \xc5\xbe\xc4\x85sies plunksnos._NEWLINE_Pirm\xc4\x85j\xc4\xaf supakuot\xc4\x85 fabrikin\xc4\x97s gamybos tualetin\xc4\xaf popieri\xc5\xb3 1857 m i\xc5\xa1leido amerikietis Joseph C. Gayetty i\xc5\xa1 Niujorko. \xc5\xa0is popierius buvo pavadintas gydomuoju d\xc4\x97l jo sud\xc4\x97tyje esan\xc4\x8di\xc5\xb3 alavij\xc5\xb3. Ritin\xc4\x97lis, kuriame buvo 500 lapeli\xc5\xb3, kainavo 50 JAV cent\xc5\xb3. Ant kiekvieno lapelio buvo atspausdintas kompanijos savininko Joseph C. Gayetty vardas. 1880 m JAV popieriaus kompanija Albany Perforated Wrapping (A.P.W.) pristat\xc4\x97 perforuot\xc4\x85 tualetin\xc4\xaf popieri\xc5\xb3. "Scott Paper Company" 1890 m taip pat \xc4\x97m\xc4\x97 gaminti tualetin\xc4\xaf popieri\xc5\xb3, ta\xc4\x8diau d\xc4\x97l intymios \xc5\xa1ios priemon\xc4\x97s paskirties savininkas nesutiko ant pakuo\xc4\x8di\xc5\xb3 spausdinti savo kompanijos pavadinimo. 1935 m Amerikoje imtas reklamuoti tualetinis popierius "be rak\xc5\xa1\xc4\x8di\xc5\xb3", iki tol, d\xc4\x97l netobul\xc5\xb3 gamybos technologij\xc5\xb3, popieriuje pasitaikydavo med\xc5\xbeio atplai\xc5\xa1\xc4\x97li\xc5\xb3. 1942 m Did\xc5\xbeiosios Britaniojos rinkoje pasirod\xc4\x97 dvisluoksnis tualetinis popierius i\xc5\xa1 "St. Andrew\'s Paper Mill" firmos. Prad\xc4\x97tas gaminti mink\xc5\xa1tesnis popierius, ta\xc4\x8diau i\xc5\xa1liko ir pigus "kietasis".  2001 m amerikie\xc4\x8di\xc5\xb3 kompanija "Kimberly - Clark" pristat\xc4\x97 dr\xc4\x97gn\xc4\x85 tualetin\xc4\xaf popieri\xc5\xb3 ritin\xc4\x97liuose.\n_START_SECTION_\nDizainas\n_START_PARAGRAPH_\n\xc5\xa0iandien pasaulyje gaminamas \xc4\xafvairiausi\xc5\xb3 dyd\xc5\xbei\xc5\xb3, form\xc5\xb3, spalv\xc5\xb3, stori\xc5\xb3 tualetinis popierius. Jau pa\xc4\x8dioje produkto gamybos prad\xc5\xbeioje verslininkai r\xc5\xabpinosi dizaino sprendimais, k\xc5\xabr\xc4\x97 \xc4\xafvairias rinkodaros id\xc4\x97jas. Anglijoje 1943 m. ant tualetinio popieriaus kartu su antinacistiniu \xc5\xa1\xc5\xabkiu buvo spausdinamas Adolfo Hitlerio atvaizdas. Prie\xc5\xa1taringai vertinam\xc5\xb3 politik\xc5\xb3 ar \xc5\xa1ou pasaulio veik\xc4\x97j\xc5\xb3 veidai spausdinami ant tualetinio popieriaus ir \xc5\xa1iandien (pvz., D\xc5\xbeord\xc5\xbeo V. Bu\xc5\xa1o, Paris Hilton).  Ta\xc4\x8diau neprigijo id\xc4\x97ja ant tualetinio popieriaus spausdinti reklaminius prane\xc5\xa1imus - firmos bijojo pakenkti savo \xc4\xafvaizd\xc5\xbeiui._NEWLINE_Tualetinio popieriaus spalvas dizaineriai derina prie vonios kambario interjero. (Parfumuotam spalvotam popieriui da\xc5\xbenai parenkamas pana\xc5\xa1ios spalvos vaisiaus aromatas). Ant popieriaus spausdinami \xc4\xafvair\xc5\xabs paveiksl\xc4\x97liai. Parduodamas ir prabangus, i\xc5\xa1skirtinio dizaino higieninis popierius, kuris ma\xc5\xbeai kuo pana\xc5\xa1us \xc4\xaf tradicin\xc4\xaf.  Ant tualetinio popieriaus spausdinami \xc5\xbeaidimai, galvos\xc5\xabkiai, pvz., sudoku.\n_START_SECTION_\nEkologija ir alternatyvos\n_START_PARAGRAPH_\nTualetinis popierius da\xc5\xbeniausiai gaminamas i\xc5\xa1 medienos. Tik ma\xc5\xbea dalis, pras\xc4\x8diausio popieriaus pagaminama i\xc5\xa1 antrini\xc5\xb3 \xc5\xbealiav\xc5\xb3 - makulat\xc5\xabros. Aplinkosaugos aktyvistai kaltina did\xc5\xbei\xc4\x85sias kompanijas ne tik d\xc4\x97l med\xc5\xbei\xc5\xb3 kirtimo, bet ir d\xc4\x97l chemikal\xc5\xb3, kurie reikalingi tualetiniam popieriui i\xc5\xa1balinti, naudojimo. \xc5\xbdalieji skatina naudoti i\xc5\xa1 antrini\xc5\xb3 \xc5\xbealiav\xc5\xb3 pagamint\xc4\x85, nebalint\xc4\x85 popieri\xc5\xb3, o dar geriau - pakeisti j\xc4\xaf vandeniu.  _NEWLINE_Viena i\xc5\xa1 alternatyv\xc5\xb3 tualetiniam popieriui - bide, i\xc5\xa1rasta 1710 m Pranc\xc5\xabzijoje._NEWLINE_1980 m prad\xc4\x97tas gaminti japoni\xc5\xa1kas tualetas - tai tualeto, bide ir d\xc5\xbeiovintuvo mi\xc5\xa1inys.\n_START_SECTION_\nPramogos\n_START_PARAGRAPH_\nTualetinis popierius atlieka ne tik higienin\xc4\x99 funkcij\xc4\x85. Kai kurie meninikai naudoja j\xc4\xaf savo k\xc5\xabriniuose, kur jis da\xc5\xbeniausiai simbolizuoja \xc5\xa1iuolaikin\xc4\x97s visuomen\xc4\x97s gyvenimo detales, filosofij\xc4\x85\xe2\x80\xa6_NEWLINE_Internete egzistuoja du tualetiniam popieriui skirti muziejai: http://www.nobodys-perfect.com/ ir http://www.tagyerit.com/tp/index.html . Juose surinkta ne tik virtuali tualetinio popieriaus kolekcija nuo pat seniausi\xc5\xb3 laik\xc5\xb3, bet ir demonstruojami \xc4\xaf\xc5\xbeymybi\xc5\xb3 para\xc5\xa1ai surinti ant tualetinio popieriaus._NEWLINE_Pasaulyje yra tualetinio popieriaus kolekcionieri\xc5\xb3, kurie renka pavyzd\xc5\xbeius i\xc5\xa1 \xc4\xafvairi\xc5\xb3 \xc5\xa1ali\xc5\xb3. Internetiniuose aukcionuose taip pat galima \xc4\xafsigyti reto, \xc4\xafdomaus tualetinio popieriaus. 2007 m eBay aukcione buvo parduotas ir lietuvi\xc5\xa1ko tualetinio popieriaus ritin\xc4\x97lis. Pardav\xc4\x97jas, prisistat\xc4\x99s Seahawk300 i\xc5\xa1 Aliaskos, lietuvi\xc5\xa1k\xc4\x85 tuletin\xc4\xaf popieri\xc5\xb3 vadino pa\xc4\x8diu pras\xc4\x8diausiu i\xc5\xa1 kada nors matyt\xc5\xb3. Ritin\xc4\x97lis buvo parduotas u\xc5\xbe beveik 5 dolerius (apie 12lt.), nors jo kaina rinkoje nesiekia ir 30 ct.'